Pielikums

 Ministru kabineta

2013.gada \_\_.\_\_\_\_\_\_\_\_\_

rīkojumam Nr.\_\_\_\_\_\_\_

**Valsts sabiedrības ar ierobežotu atbildību**

**„Latvijas Nacionālā opera” statūti**

**I. Vispārīgie noteikumi**

1. Sabiedrības firma: valsts sabiedrība ar ierobežotu atbildību „Latvijas Nacionālā opera” (turpmāk – sabiedrība).
2. Sabiedrības komercdarbības veidi (*NACE* klasifikators):
	1. radošas, mākslinieciskas un izklaides darbības (90.0);
	2. kultūras iestāžu darbība (90.04);
	3. cita izklaides un atpūtas darbība (93.29);
	4. vēsturisku objektu un līdzīgu apmeklējuma vietu darbība (91.03);
	5. poligrāfija un ierakstu reproducēšana (18);
	6. sava vai nomāta nekustamā īpašuma izīrēšana un pārvaldīšana (68.2);
	7. darbības ar nekustamo īpašumu uz līguma pamata vai par atlīdzību (68.3).
3. Attiecībā uz jautājumiem, kurus nereglamentē šie statūti, piemēro likuma „Par valsts un pašvaldību kapitāla daļām un kapitālsabiedrībām” un Komerclikuma noteikumus.
4. Šajos statūtos paredzētos paziņojumus sabiedrības pārvaldes un kontroles institūcijām nosūta pa pastu ierakstītā vēstulē vai elektroniski (piemēram, izmantojot telefaksu, e-pastu) uz adresēm, kuras sabiedrības pārvaldes un kontroles institūciju locekļi ir paziņojuši valdes loceklim, kurš kārto dalībnieku reģistru.
5. Sabiedrības darbības mērķis ir nacionālā kultūras mantojuma saglabāšana operas un baleta žanrā, latviešu nacionālās operas, baleta un mūzikas kultūras nostiprināšana un attīstīšana, aktualizēšana un popularizēšana Latvijā un ārvalstīs, kā arī pasaules operas, baleta un mūzikas kultūras sasniegumu pieejamības nodrošināšana Latvijā.

**II. Pamatkapitāls un daļa**

1. Sabiedrības pamatkapitāls ir 68 000 latu.
2. Sabiedrības pamatkapitāls ir sadalīts 68 000 daļās.
3. Sabiedrības daļas pārdod likumā „Par valsts un pašvaldību kapitāla daļām un kapitālsabiedrībām” noteiktajā kārtībā.

**III. Valde**

1. Sabiedrības valde sastāv no trīs valdes locekļiem. Sabiedrības valdes darbu vada valdes priekšsēdētājs.
2. Valdes locekļus ieceļ amatā uz laiku, kas nepārsniedz trīs gadus.
3. Valdes priekšsēdētājam ir atsevišķās pārstāvības tiesības. Pārējiem valdes locekļiem ir kopīgas pārstāvības tiesības ar valdes priekšsēdētāju.
4. Valdes locekļi var pilnvarot no valdes locekļu vidus vienu vai vairākus valdes locekļus slēgt noteiktus darījumus vai noteikta veida darījumus. Šāds pilnvarojums jāiekļauj valdes lēmumā.
5. Sabiedrības valde ir lemttiesīga, ja tās sēdē piedalās vismaz divi valdes locekļi, no kuriem viens ir valdes priekšsēdētājs.
6. Valdes lēmumus pieņem ar valdes locekļu vienkāršu balsu vairākumu, izņemot šo statūtu 15.punktā minētos gadījumus.
7. Jautājumos par sabiedrības darbības un attīstības stratēģijas projekta pieciem gadiem, gadskārtējā darbības plāna projekta un ikgadējā budžeta projekta izstrādi, sabiedrības struktūru, amatu sarakstu un darbinieku atalgojumu, kā arī jautājumos, kurus valde vienbalsīgi atzinusi par būtiskiem, sabiedrības valdes lēmums ir pieņemts, ja par to nobalsojuši visi valdes locekļi.
8. Papildus Komerclikumā noteiktajiem ierobežojumiem dalībnieku sapulce var noteikt, ka valdes loceklis nedrīkst būt darbinieks vai ieņemt vēlētus amatus citā komercsabiedrībā, valsts vai pašvaldības institūcijās, organizācijās un iestādēs.
9. Papildus likumā „Par valsts un pašvaldību kapitāla daļām un kapitālsabiedrībām” un Komerclikumā noteiktajām prasībām valdei nepieciešama iepriekšēja dalībnieku sapulces piekrišana šādu jautājumu izlemšanai:
	1. kontu atvēršanai kredītiestādēs;
	2. līgumu noslēgšanai par sabiedrības valdījumā vai lietošanā esoša nekustamā īpašuma iznomāšanu, ja līguma termiņš pārsniedz vienu gadu;
	3. sabiedrības īpašumā esoša nekustamā īpašuma ieķīlāšanai, atsavināšanai vai apgrūtināšanai;
	4. aizņēmumu ņemšanai;
	5. galvojumu izsniegšanai;
	6. nekustamā īpašuma pirkšanai;
	7. esošo darbības veidu pārtraukšanai un jaunu darbības veidu uzsākšanai;
	8. iepirkuma procedūras par būvdarbu, piegādes vai pakalpojumu līgumiem uzsākšanai, ja paredzamā līgumcena ir vienāda ar Ministru kabineta Publisko iepirkumu likuma 10.panta kārtībā noteiktajām līgumcenu robežām vai lielāka.
10. Valdei ir pienākums sniegt dalībnieku sapulcei ziņas par noslēgtajiem darījumiem starp sabiedrību un atbildīgo darbinieku, kā arī starp sabiedrību un valdes locekli.

##### Kultūras ministre Ž.Jaunzeme – Grende

Vīza: Valsts sekretārs G.Puķītis

25.04.2013.

551

J.Šumeiko

Tālr.67330269; fakss 67330293

Juris.Sumeiko@km.gov.lv